ยกยอดบัตรรายได้น้อยให้1เดือน
กรมบัญชีกลางยันเริ่มใช้บัตรสวัสดิการตั้งแต่วันที่ 1 ต.ค. 2560 พร้อมยกยอดเงินคงเหลือเดือน ต.ค. ให้ผู้มีสิทธิใน 70 จังหวัด ต่อไปอีก 1 เดือน
30 ก.ย. 2560

กรมบัญชีกลางยันเริ่มใช้บัตรสวัสดิการตั้งแต่วันที่ 1 ต.ค. 2560 พร้อมยกยอดเงินคงเหลือเดือน ต.ค. ให้ผู้มีสิทธิใน 70 จังหวัด ต่อไปอีก 1 เดือนน.ส.สุทธิรัตน์ รัตนโชติ อธิบดีกรมบัญชีกลาง เปิดเผยว่า หลังจากที่ได้เริ่มแจกจ่ายบัตรสวัสดิการแห่งรัฐให้กับผู้มีสิทธิใน 70 จังหวัด ตั้งแต่วันที่ 21 ก.ย.ที่ผ่านมา มีผู้รับบัตรไปแล้วกว่า 40% ของจำนวนผู้มีสิทธิทั้งหมด 11.43 ล้านคน และจะให้เริ่มใช้สิทธิซื้อสินค้าที่ร้าน ธงฟ้าประชารัฐใช้เป็นส่วนลดซื้อก๊าซหุงต้ม หรือใช้ในการเดินทางด้วยรถโดยสารรถโดยสาร ขสมก. รถไฟฟ้า รถ บขส. และรถไฟได้ตั้งแต่วันที่ 1 ต.ค. 2560อย่างไรก็ตาม ตั้งแต่เริ่มเปิดให้รับบัตรสวัสดิการแห่งรัฐมีจำนวนผู้มาขอรับไม่ถึง 50% คาดว่าหลังจากที่ใช้สิทธิผ่านบัตรได้แล้ว ผู้มีสิทธิจะทยอยมารับบัตรสวัสดิการกันอย่างต่อเนื่อง และคงต้องใช้เวลาในการแจกจ่ายบัตรต่อไปอีกพอสมควร ประกอบกับเป็นการให้สวัสดิการผ่านบัตรครั้งแรกและเป็นเรื่องใหม่ของประชาชน ซึ่งหลายคนอาจยังไม่เคยใช้บัตรอิเล็กทรอนิกส์ในชีวิตประจำวัน และอาจไม่รู้จักร้านธงฟ้าประชารัฐและไม่เคยซื้อสินค้าที่ร้านนี้มาก่อนนอกจากนี้ ร้านธงฟ้าประชารัฐที่เข้าร่วมโครงการในครั้งนี้ส่วนมากเป็นร้านใหม่ที่ขึ้นทะเบียนกับกระทรวงพาณิชย์และต้องติดตั้งเครื่อง EDC เพื่อให้ใช้สิทธิร่วมกับบัตรสวัสดิการแห่งรัฐได้ ซึ่งขณะนี้ได้มีการติดตั้งเครื่อง EDC ทั่วประเทศแล้วกว่า 4,000 เครื่อง และจะติดตั้งเพิ่มเป็น 8,000 เครื่อง ให้ครบทุกตำบลในวันที่ 1 ต.ค. 2560 และจะทยอยติดตั้งเครื่อง EDC ให้มีจำนวนเพียงพอ เพื่ออำนวยความสะดวกในการใช้บัตรสวัสดิการแห่งรัฐของผู้มีสิทธิดังนั้น การนำบัตรสวัสดิการแห่งรัฐไปซื้อสินค้าที่ร้านธงฟ้าประชารัฐในช่วงแรกอาจทำให้ไม่ได้รับความสะดวกและไม่สามารถใช้วงเงินในบัตรสวัสดิการแห่งรัฐได้อย่างเต็มที่ และเพื่อให้ผู้มีสิทธิมีเวลาในการทำความรู้จักคุ้นเคยกับการใช้บัตรซื้อสินค้าที่ร้านธงฟ้าประชารัฐและสวัสดิการอื่นๆ กรมบัญชีกลางจึงจะยกยอดวงเงินคงเหลือจากการซื้อสินค้าร้านธงฟ้าประชารัฐและสวัสดิการทุกประเภทของเดือน ต.ค.ให้ไปใช้ต่อได้ในเดือน พ.ย. 2560 อีก 1 เดือนน.ส.สุทธิรัตน์ กล่าวว่า บัตรสวัสดิการแห่งรัฐเป็นการแบ่งเบาภาระค่าใช้จ่ายที่จำเป็นในชีวิตประจำวันให้กับประชาชน ทั้งนี้ รัฐบาลได้มีการติดตามและประเมินผล การแจกจ่ายบัตรสวัสดิการแห่งรัฐ การใช้สิทธิสวัสดิการผ่านบัตรสวัสดิการ แห่งรัฐ และเรื่องอื่นๆ ที่เกี่ยวข้องอย่างใกล้ชิดและพร้อมที่จะปรับปรุงพัฒนาให้เกิดประโยชน์สูงสุดกับประชาชน